I n f o r m á c i a

o priebehu a výsledkoch zahraničnej pracovnej cesty podpredsedu vlády SR pre legislatívu Ľubomíra Fogaša v Maďarskej republike (Mlynky) dňa 6. júla 2002

Podpredseda vlády SR pre legislatívu Ľubomír Fogaš na základe uznesenia vlády SR č. 744 zo dňa 3. júla 2002 uskutočnil dňa 6. júla 2002 zahraničnú pracovnú cestu do Maďarskej republiky (Mlynky).

Cieľ cesty:	stretnutie so Slovákmi žijúcimi v Mlynkoch, účasť na oslavách Dňa Slovákov v Maďarsku, ako aj potvrdenie smerovania zahraničnej politiky vo vzťahu k zahraničným Slovákom a prejavenie záujmu o riešenie problémov krajanov v Maďarskej republike

Delegácia SR:			podpredseda vlády SR Ľubomír Fogaš
				štátny tajomník MK SR Milan Gacík
				štátny tajomník MZV SR Jaroslav Chlebo
riaditeľ kancelárie podpredsedu vlády SR Milan Vetrák
riaditeľ kancelárie štátneho tajomníka MZV SR Pavol Ivan

Program: 		

6.	júla 2002		slávnostný sprievod od školy
privítanie hostí v Pamätnom parku pri katolíckom kostole
ekumenické bohoslužby v katolíckom kostole
odovzdanie vyznamenania Celoštátnej slovenskej samosprávy „Za našu národnosť“
galaprogram
veselica

Priebeh návštevy:
	Celoštátna slovenská samospráva usporiadala dňa 6. júla 2002 v pilíšskej dedinke Mlynky (Pilisszentkereszt) už tradičné oslavy Dňa Slovákov v Maďarsku. Oslavy sa každý rok konajú v sobotu v týždni, na ktorý pripadne sviatok sv. Cyrila a Metoda (5. júl). 
Každoročne sa v tento deň okrem ekonomickej bohoslužby a veľkolepého galaprogramu, v ktorom účinkujú slovenské kultúrne telesá z celého Maďarska, koná aj slávnostný akt odovzdania vyznamenania Celoštátnej slovenskej samosprávy „Za našu národnosť“. 
Deň Slovákov v Maďarsku je sviatkom Slovákov z celého Maďarska, ktorý rokmi čoraz viac napĺňa svoj význam, keďže ide nielen o prezentáciu slovenských kultúrnych hodnôt, ale tiež o ocenenie aktivistov  - významných osobností kultúrneho života slovenskej komunity v Maďarskej republike, ktorí sa výrazným spôsobom pričinili o zachovanie národného povedomia a kultúrnej identity Slovákov v Maďarsku.
Tento rok bola oslava Dňa Slovákov v Maďarsku o to hodnotnejšia, že sa jej zúčastnili viacerí predstavitelia slovenskej vlády, resp. predstavitelia jej kľúčových rezortov. Táto účasť bola len potvrdením smerovania zahraničnej politiky vo vzťahu k zahraničným Slovákom a prejavením záujmu o riešenie problémov krajanov v Maďarskej republike.

Závery:
V príhovore ku krajanom podpredseda vlády SR Ľubomír Fogaš zdôraznil skutočnosť, že je správne, že vznikol Generálny sekretariát pre zahraničných Slovákov pri Úrade vlády (ďalej len „generálny sekretariát“). Len tak sa môže potvrdiť jasná a aktívna politika slovenskej vlády voči zahraničným Slovákom aj z administratívneho pohľadu. Ide o jednotný koordinovaný spôsob výkonu a tvorby štátnej politiky v tejto oblasti.
Pripomenul, že generálny sekretariát má vytvorenú vlastnú www - stránku, prostredníctvom ktorej môžu krajania získavať postupne nové informácie o Slovensku a žiadať o podporu svojich projektov.
Návšteva sa uskutočnila bezprostredne po skončení Stálej konferencie Slovenská republika a zahraniční Slováci, čo len zvýraznilo kontinuálny záujem predstaviteľov slovenskej vlády o detailnejšie spoznanie problémov slovenskej komunity v Maďarskej republike a ochotu ich riešiť.
Podpredseda vlády Ľ. Fogaš zároveň pripomenul, že slovenská vláda sa v súčasnosti snaží vyriešiť najpálčivejšie problémy tejto komunity. Ide predovšetkým o zavedenie satelitného vysielania slovenskej televízie, otázku dĺžky pobytu slovenských lektorov vysielaných do zahraničia, otázku poskytovania štipendií, otázku účasti riaditeľov príslušných škôl so zahraničia pri výbere slovenských lektorov do ich škôl a pod.
Podpredseda vlády Ľ. Fogaš taktiež vyzdvihol snahu o zachovanie kontaktu so „živou slovenčinou“, čoho dôkazom je usporiadanie osláv Dňa Slovákov v Maďarsku, ako aj ocenenie významných osobností kultúrneho života slovenskej komunity v Maďarskej republike.